เร่งแก้ไขปัญหาผักชีและมะนาวปรับตัวสูงขึ้น หลังพื้นที่เพาะปลูกได้รับผลกระทบจากน้ำท่วมขัง
นายอุดม ศรีสมทรง รองอธิบดีกรมการค้าภายใน เปิดเผยถึงสถานการณ์ราคาผักชี ที่ปรับตัวสูงขึ้น ว่า เนื่องจากช่วงที่ผ่านมา จังหวัดกาญจนบุรี ซึ่งเป็นแหล่งเพาะปลูกที่สำคัญประสบปัญหาฝนตกชุก ทำให้ผลผลิตได้รับความเสียหาย ประกอบกับเกษตรกรเริ่มเพาะปลูกผักชีรุ่นใหม่ ภายหลังที่เกิดน้ำท่วมขังในจังหวัดขอนแก่นและจังหวัดชัยภูมิ ส่งผลให้มีปริมาณผักชีเข้าสู่ตลาดลดลง ขณะที่ยังคงมีความต้องการต่อเนื่อง อย่างไรก็ตาม จากการติดตามสถานการณ์พบว่า ราคาผักชีมีแนวโน้มปรับลดลงแล้ว เนื่องจากปริมาณผลผลิตเข้าสู่ตลาดเพิ่มขึ้น คาดว่าผักชีรุ่นใหม่จะเข้าสู่ตลาดมากขึ้นในสัปดาห์หน้า กรมการค้าภายใน ดำเนินการเชื่อมโยงผลผลิตผักชี จากแหล่งผลิตไปจำหน่ายสู่ผู้บริโภคโดยตรง ในราคาประหยัดขีดละ 20 บาท ผ่านช่องทางรถ Mobile พาณิชย์ ซึ่งจะวิ่งไปจำหน่าย ณ สถานที่ชุมชนกว่า 100 จุด ทั่วกรุงเทพฯ และปริมณฑล โดยจะเริ่มดำเนินการตั้งแต่วันนี้เป็นต้นไปส่วนกรณีราคามะนาวที่ตลาดสดในจังหวัดขอนแก่น ปรับตัวสูงขึ้น จากการตรวจสอบพบว่า ราคามะนาวยังคงทรงตัวและราคามีความสมดุลกับความต้องการของตลาด จึงได้สั่งการให้สำนักงานพาณิชย์จังหวัดขอนแก่น ตรวจสอบข้อเท็จจริงว่า มีการปรับราคาตามที่เป็นข่าวหรือไม่ หากมีการปรับราคาที่ไม่สอดคล้องกับข้อเท็จจริง ก็จะเป็นความผิดในการฉวยโอกาสขึ้นราคาเกินสมควร